Vnsen vruntliken grote vnde wes wy gudes vormoghen to voren. Heren vnde leuen vrunde. Wilt weten, dat vor vns is ghewesen Magnus Wyman, vnse medeborgher, vnde heft vns to irkennende geuen, wo dar eyn mit jw is juwer medeborghere, de sik het Herman Baslowe, de heft desse vorscreuenen Magnus aneclaghet vmme v punt rogghen. Des heft desse vorscreuene Magnus sine tughe vor vnseme rade ghehat, alse Peter van der Lynden vnde Jakop Kannenghetere, vnse medeborghere, vnde de meters, de den roggen vp meten vt deme schepe, vnde deden eren eet dar tho, dat dar nicht mer was alse van deme vorscreuenen rogghen denne iiij leste myn ij punt; ok weren sine vrachtlude vor vns vnde deden eren eet dar to, dat de bonich nv vp gebroken was twisschen Reuele unde Abowe, eer dat Clawes Kote, deme de vorscreuene rogghe vorkoft wart, [id untfangen heft]. Vnde desse vorscreuene Clawes vor vnseme rade stunt by Magnus vorgescreuen vnde bekande des in den tiden, dat dar nicht mer van deme vorgescreuen roggen was denne iiij laste ij punt myn. Worvmme, leuen heren vnde vrunde, bidde wij jw vruntliken, dat gi dessem vorgescreuen Magnus behulplich sin an sime rechte; dat wille wij gherne in sodane geliken efte in groteren saken iegen jw mit aller vruntschop vorschulden. Des to ener merer betuchnisse vnde warheit, so late wy vnser stad ingessegel drucken buten vppe dessen breff. Gescreuen des frygdages vor pinxsten, anno m°cccc°xx°, ipso die beati Erici regis et martiris. Borghermeistere vnde ratmanne der stad Abo forma[n]t hec. Adress: Den ersamen mannen vnde wisen heren borgermeisteren vnde rade to Reuele sal desse breff mit vlite.